**ΑΝΑΡΤΗΤΕΑ ΣΤΟ ΔΙΑΔΙΚΤΥΟ**

**Αριθ. Απόφασης 292 /2017**

**ΑΔΑ:** ΩΑΝΥΩΨΑ-8ΤΙ



**ΕΛΛΗΝΙΚΗ ΔΗΜΟΚΡΑΤΙΑ**

**ΝΟΜΟΣ ΑΡΤΑΣ**

**ΔΗΜΟΣ ΑΡΤΑΙΩΝ**

**ΑΠΟΣΠΑΣΜΑ**

**ΑΠΟ ΤΟ ΠΡΑΚΤΙΚΟ ΤΗΣ 27ο/2017 Της 31Ης ΜΑΪΟΥ 2017**

**ΣΥΝΕΔΡΙΑΣΗΣ ΤΗΣ ΟΙΚΟΝΟΜΙΚΗΣ ΕΠΙΤΡΟΠΗΣ ΤΟΥ ΔΗΜΟΥ ΑΡΤΑΙΩΝ**

**ΘΕΜΑ: ‘‘ Σύνταξη όρων και καθορισμός κατωτάτου ορίου μισθώματος για εκμίσθωση των χώρων μεταβίβασης του δικαιώματος απλής χρήσης αιγιαλού, παραλίας, σε τρίτους με σύναψη μισθωτικής σχέσης. ’’**

Στην Άρτα, σήμερα, ημέρα ΤΕΤΑΡΤΗ 31-05-2017 και ώρα 10:00 π.μ. στο Δημοτικό Κατάστημα του Δήμου Αρταίων συνήλθε σε έκτακτη συνεδρίαση η Οικονομική Επιτροπή του Δήμου Αρταίων, ύστερα από την **19346** /31-05-2017 έγγραφη πρόσκληση, του Προέδρου της Οικονομικής Επιτροπής, που επιδόθηκε νόμιμα με αποδεικτικό στα μέλη, σύμφωνα με το άρθρο 75 παρ. 6 του Ν.3852/10.

Αφού διαπιστώθηκε νόμιμη απαρτία, δηλαδή σε σύνολο εννέα (9) μελών βρέθηκαν παρόντα τα παρακάτω (7) μέλη:

|  |  |
| --- | --- |
| **ΠΑΡΟΝΤΕΣ**  **1. Τσιρογιάννης Χρήστος**  **(Πρόεδρος)**  **2. Ζέρβας Κων/νος**  **3. Σιαφάκας Χριστόφορος**  **4. Χαρακλιάς Κων/νος**  **5. Βλάχος Μιχαήλ**  **6. Λιλής Γεώργιος**  **7.Παπαϊωάννου Κων/νος** | **ΑΠΟΝΤΕΣ**  **1. Κοσμάς Ηλίας**  **2. Βασιλάκη-Μητρογιώργου**  **Βικτωρία** |

Στη συνεδρίαση παραβρέθηκε ως ειδικώς προσκεκλημένος Ο Γενικός Γραμματέας κ. Σερβετάς Ηλίας

Καθήκοντα Γραμματέα Οικονομικής Επιτροπής εκτελεί ο Γεώργιος Ντεκουμές

Η Επιτροπή ομόφωνα απεφάνθη για το κατεπείγον της συνεδρίασης

Ο κ. Πρόεδρος εισηγούμενος το 1ο τακτικό Θέμα: **Σύνταξη όρων και καθορισμός κατωτάτου ορίου μισθώματος για εκμίσθωση των χώρων μεταβίβασης του δικαιώματος απλής χρήσης αιγιαλού, παραλίας, σε τρίτους με σύναψη μισθωτικής σχέσης.** Έδωσε το λόγο στον Αντιδήμαρχο κ. Σιαφάκα ο οποίος είπε: Με την υπ’ αριθ 275/2017 απόφαση του Δημοτικού Συμβουλίου αποφασίστηκε η μεταβίβαση του δικαιώματος απλής χρήσης αιγιαλού, παραλίας, σε τρίτους, με αντάλλαγμα, με σύναψη μισθωτικής σχέσης, έπειτα από διαγωνισμό. Σύμφωνα με το άρθρο 4 της **ΚΥΑ ΔΔΠ0007378/0454ΒΕΞ2017/12.05.2017 (ΦΕΚ 1636/12.05.2017 τεύχος Β’):** «Παραχώρηση απλής χρήσης κατόπιν διενέργειας πλειοδοτικής δημοπρασίας: εφόσον η δημοπρασία διενεργείται μέσω του Δήμου εντός των χρονικών διαστημάτων που προβλέπονται στην παρούσα, ακολουθεί τις περί δημοπρασιών διατάξεις του π.δ. 270/1981 (Α΄ 77) και της παρούσας».

Σύμφωνα με το άρθρο 192 παρ.1 του ΔΚΚ η εκμίσθωση των ακινήτων γίνεται με δημοπρασία. Αρμόδιο όργανο για τη διενέργεια της δημοπρασίας και για τον καθορισμό των όρων της, είναι η οικονομική επιτροπή (άρθρο 1 ΠΔ 270/81 και 72 παρ.1 Ν.3852/2010)**.**

Με το αριθ. 568/30-05-2017 έγγραφο του Φορέα Διαχείρισης Υγροτόπων Αμβρακικού, υπάρχει η σύμφωνη γνώμη για την παραχώρηση απλής χρήσης αιγιαλού και παραλίας στα δύο εν λόγω τμήματα.

Καλείται η Οικονομική Επιτροπή να καθορίσει τους όρους της φανερής προφορικής και πλειοδοτικής δημοπρασίας για την εκμίσθωση των χώρων μεταβίβασης του δικαιώματος απλής χρήσης αιγιαλού, παραλίας, σε τρίτους με σύναψη μισθωτικής σχέσης

Ακολούθησε διαλογική συζήτηση και στη συνέχεια ο κ. Πρόεδρος κάλεσε την Επιτροπή να συντάξει τους όρους της δημοπρασίας

**Η ΟΙΚΟΝΟΜΙΚΗ ΕΠΙΤΡΟΠΗ**

Έχοντας υπόψη:

1. Το άρθρο 192 του Ν. 3463/2006.
2. To εδ.ε της παρ.1 του άρθρου 72 του ν. 3852/2010
3. Το Π. Δ. 270/81 «Περί καθορισμού των οργάνων της διαδικασίας και των όρων διενέργειας δημοπρασίας κ.λ.π.»
4. Την αριθμ. 275/2017 απόφαση Δημοτικού Συμβουλίου

**ΑΠΟΦΑΣΙΖΕΙ ΟΜΟΦΩΝΑ**

**Α.** Την διεξαγωγή φανερής προφορικής και πλειοδοτικής δημοπρασίας για την εκμίσθωση των χώρων μεταβίβασης του δικαιώματος απλής χρήσης αιγιαλού, παραλίας σε τρίτους με σύναψη μισθωτικής σχέσης ως κάτωθι:

**Άρθρο 1**

**Περιγραφή χώρων παραχώρησης, του δικαιώματος απλής χρήσης αιγιαλού, παραλίας προς τρίτους, με σύναψη μισθωτικής σχέσης, έναντι ανταλλάγματος**

Οι χώροι παραχώρησης, του δικαιώματος απλής χρήσης αιγιαλού, παραλίας προς τρίτους, με σύναψη μισθωτικής σχέσης, έναντι ανταλλάγματος, σύμφωνα με τα οριζόμενα στο Ν. 2971/01 και την **ΚΥΑ ΔΔΠ0007378/0454ΒΕΞ2017/12.05.2017 (ΦΕΚ 1636/12.05.2017 τεύχος Β’)** ορίζονται ως εξής:

|  |  |  |  |
| --- | --- | --- | --- |
| **Τοποθεσία** | **Άσκηση δραστηριότητας** | **Ιδιότητα** | **Τετραγωνικά μέτρα** |
| Παραλία Αυλερή, κάτω από τη Γέφυρα ή Σαλαώρα | Λειτουργία καντίνας | Αιγιαλός | 15 τμ |
| Μεταξύ έδρας Συνεταιρισμού Λογαρούς και οικισμού Κορωνησίας | Λειτουργία καντίνας | Αιγιαλός | 15 τμ |

**Θέση «Παραλίας Αυλερής, κάτω από τη Γέφυρα ή θέση «Σαλαώρα»**

|  |  |  |  |  |
| --- | --- | --- | --- | --- |
| ΚΤΑ | Εμβαδό τμ | Κορυφές | Χ | Ψ |
| Ε1 | 15,000 | Α | 227 957.496 | 4 324 887.063 |
|  |  | Β | 227 959.377 | 4 324 889.400 |
|  |  | Γ | 227 963.272 | 4 324 886.265 |
|  |  | Δ | 227 961.390 | 4 324 883.928 |

**Θέση «Μεταξύ έδρας Συνεταιρισμού Λογαρούς και οικισμού Κορωνησίας»**

|  |  |  |  |  |
| --- | --- | --- | --- | --- |
| ΚΤΑ | Εμβαδό τμ | Κορυφές | Χ | Ψ |
| Ε2 | 15,000 | 1 | 232 610.267 | 4 323 031.748 |
|  |  | 2 | 232 613.076 | 4 323 032.802 |
|  |  | 3 | 232 614.833 | 4 323 028.121 |
|  |  | 4 | 232 612.024 | 4 323 027.067 |

Οι ανωτέρω θέσεις απεικονίζονται στην τεχνική έκθεση της Τεχνικής Υπηρεσίας του Δήμου Αρταίων με υπόβαθρο ορθοφωτοχάρτη (παράρτημα 1), η οποία αποτελεί αναπόσπαστο κομμάτι της διακήρυξης αυτής.

Σύμφωνα με το άρθρα 3 της **ΚΥΑ ΔΔΠ0007378/0454ΒΕΞ2017/12.05.2017 (ΦΕΚ 1636/12.05.2017 τεύχος Β’), δικαιούχοι παραχώρησης του δικαιώματος της απλής χρήσης αιγιαλού, παραλίας είναι οι Δήμοι για αιγιαλό και κοινόχρηστη παραλία εντός της χωρικής τους αρμοδιότητας, με αντάλλαγμα του άρθρου 7 και μέχρι το χρονικό όριο του άρθρου 6 της ΚΥΑ, με δικαίωμα παραχώρησης σε υφιστάμενες δημοτικές ανώνυμες εταιρίες, σε ιδιώτες και επιχειρήσεις εφόσον διαθέτουν άδεια λειτουργίας και έναρξης επιτηδεύματος και ναυταθλητικά σωματεία. Επίσης σύμφωνα με το άρθρο 14 της ΚΥΑ σ**τους κοινόχρηστους χώρους για τους οποίους παραχωρείται το δικαίωμα της απλής χρήσης επιτρέπεται η τοποθέτηση τροχήλατων καντινών -αυτοκινούμενων ή μη- εφοδιασμένων με κατάλληλη άδεια λειτουργίας και σύμφωνα με τις προδιαγραφές της παραγράφου Α με αριθμ. Υ1γ/Γ.Π/οικ. 71459/30-7-2013 εγκυκλίου του Υπουργείου Υγείας. Ο μέγιστος χώρος που δύναται να μισθωθεί γι' αυτή τη χρήση δεν μπορεί να υπερβαίνει τα 15 τ.μ. Οι καντίνες πρέπει να απέχουν τουλάχιστον εκατό (100) μέτρα από τις εγκατεστημένες επιχειρήσεις (ξενοδοχεία, κέντρα αναψυχής κτλ). Για τις παραχωρήσεις καντινών δεν ισχύουν οι διατάξεις περί υπαίθριου εμπορίου.

**Άρθρο 2**

**Τρόπος Διενέργειας της Δημοπρασίας**

Η δημοπρασία είναι φανερή, πλειοδοτική και προφορική, διεξάγεται δε κατά την ορισθείσα ημέρα και ώρα. Η δημοπρασία μπορεί να συνεχιστεί και πέραν της οριζόμενης στη διακήρυξη ώρας, εφ' όσον εξακολουθούν άνευ διακοπής οι προσφορές. Για τη συνέχιση της δημοπρασίας και πέραν της οριζόμενης ώρας αποφασίζει η Επιτροπή, η απόφαση της οποίας καταχωρείται στα πρακτικά.

Δεκτοί στην δημοπρασία γίνονται Έλληνες πολίτες, αλλοδαποί πολίτες, ημεδαπά και αλλοδαπά νομικά πρόσωπα.

Αποκλείονται από τη δημοπρασία όσοι έχουν οφειλές προς το Δήμο Άρταίων και στη ΔΕΥΑ Αρταίων, από οποιαδήποτε αιτία και όσοι δεν προσκομίσουν οποιαδήποτε από τα δικαιολογητικά συμμετοχής ή δεν παρουσιάσουν εγγυητή.

Ο τελευταίος πλειοδότης υποχρεούται να παρουσιάσει αξιόχρεο εγγυητή, χωρίς οφειλές προς το Δήμο Αρταίων και στη ΔΕΥΑ Αρταίων από οποιαδήποτε αιτία.

Ο ανωτέρω θα υπογράψει τα πρακτικά της δημοπρασίας και έτσι καθίσταται αλληλεγγύως και εις ολόκληρον υπεύθυνος με αυτόν για την εκπλήρωση των όρων της σύμβασης, χωρίς καμία επιφύλαξη, παραιτούμενος της διαιρέσεως και διζήσεως και υπόσχεται ότι θα εκτελέσει αυτός κάθε μη εγκαίρως και πλήρως εκτελούμενη υποχρέωση του μισθωτή αμέσως μόλις ειδοποιηθεί από το Δήμο .

Ουδείς είναι δεκτός στην δημοπρασία, αν δεν προσαγάγει, για την συμμετοχή του στη δημοπρασία, ως εγγύηση στην επιτροπή διενεργείας της δημοπρασίας, γραμμάτιο συστάσεως παρακαταθήκης του Ταμείου Παρακαταθηκών και Δανείων ή εγγυητική επιστολή αναγνωρισμένης Τράπεζας ή βεβαίωση του Ταμείου Παρακαταθηκών και Δανείων περί παρακαταθέσεως σε αυτό από αυτόν που επιθυμεί να λάβει μέρος στην δημοπρασία ή άλλου ο οποίος ενεργεί για λογαριασμό του διαγωνιζομένου, ομολογιών Δημοσίου, Τραπέζης, ή Οργανισμού κοινής ωφελείας, που αναγνωρίζεται για εγγυοδοσίες, ποσό ίσο με το **δέκα τοις εκατό (10%) του συνόλου των μισθωμάτων και των τριών μισθωτικών περιόδων επί των οριζόμενων στη διακήρυξη ελάχιστων ορίων πρώτης προσφοράς,** τούτου υπολογιζόμενου προκειμένου για χρόνο μικρότερο του έτους για ολόκληρο το χρόνο της μίσθωσης, ήτοι: 170,00 ευρώ.

Η παραπάνω εγγυητική επιστολή επιστρέφεται α) στον τελευταίο πλειοδότη την ημέρα υπογραφής του συμφωνητικού και η οποία αντικαθίσταται με εγγυητική καλής εκτέλεσης, ποσού ίσου προς το άνω ποσοστό επί του επιτευχθέντος μισθώματος προς διασφάλιση της έγκαιρης και μέσα στις οριζόμενες από την παρούσα προθεσμίες καταβολής του μισθώματος, ως και για την εκπλήρωση γενικά των όρων της σύμβασης, β) στους υπόλοιπους συμμετέχοντες μετά την έγκριση των πρακτικών της δημοπρασίας.

Αν κάποιος πλειοδοτεί για λογαριασμό άλλου, οφείλει να δηλώσει τούτο προς την επί της δημοπρασίας επιτροπή, προ της ενάρξεως του συναγωνισμού, παρουσιάζοντας και το προς τούτο νόμιμο πληρεξούσιο έγγραφο, ειδικό πληρεξούσιο έγγραφο (από συμβολαιογράφο), αλλιώς θεωρείται ότι μετέχει για δικό του λογαριασμό.

Η απόφαση της επί της δημοπρασίας επιτροπής περί αποκλεισμού ενδιαφερομένου να συμμετάσχει στη δημοπρασία, επειδή δεν πληρεί τους υπό της οικείας διακηρύξεως προβλεπόμενους όρους, αναγράφεται στα πρακτικά. Τα πρακτικά της δημοπρασίας συντάσσονται εφ' απλού χάρτου.

Οι προσφορές των πλειοδοτών αναγράφονται στα πρακτικά κατά σειρά εκφωνήσεως μετά του ονοματεπωνύμου του πλειοδότη. Πάσα προσφορά είναι δεσμευτική δια τον εκάστοτε πλειοδοτούντα, η δέσμευση δε αύτη μεταφέρεται αλληλοδιαδόχως από τον πρώτο στους ακόλουθους και επιβαρύνει οριστικώς τον τελευταίο πλειοδότη.

**Άρθρο 3**

**Δικαιολογητικά συμμετοχής**

Για να γίνει κάποιος δεκτός στη δημοπρασία απαιτείται να καταθέσει επί ποινή αποκλεισμού τα κατωτέρω δικαιολογητικά:

1. Αντίγραφο της ταυτότητας ή του διαβατηρίου είτε πρόκειται για φυσικό πρόσωπο είτε για εκπρόσωπο νομικού προσώπου καθώς και του αξιόχρεου εγγυητή.

2. Εγγυητική επιστολή συμμετοχής σύμφωνα με το άρθρο 2 της παρούσης.

3. Πιστοποιητικό αρμόδιας δικαστικής ή διοικητικής αρχής από το οποίο να προκύπτει ότι ο συμμετέχων και ο εγγυητής του δεν τελούν υπό πτώχευση ή υπό διαδικασία κήρυξης σε πτώχευση. Το πιστοποιητικό θα πρέπει να έχει εκδοθεί εντός του τελευταίου εξαμήνου πριν από την ημερομηνία του διαγωνισμού.

4. Βεβαίωση φορολογικής ενημερότητας

5. Βεβαίωση δημοτικής ενημερότητας από την Ταμειακή Υπηρεσία του Δήμου Αρταίων και από την Δημοτική Επιχείρηση Ύδρευσης και Αποχέτευσης Άρτας, που να αφορά τον συμμετέχοντα (φυσικό ή νομικό πρόσωπο) και τον εγγυητή ότι δεν έχουν ληξιπρόθεσμες βεβαιωμένες οφειλές προς το Δήμο ή αν τυχόν έχει τέτοιες έχουν ήδη εισαχθεί σε ρύθμιση και ανταποκρίνεται στις υποχρεώσεις του ανελλιπώς.

6. Υπεύθυνη δήλωση του Ν. 1599/1986 του συμμετέχοντος στη δημοπρασία ή του νόμιμου εκπροσώπου του περί του ότι

α) έλαβε γνώση της παρούσας διακήρυξης και την αποδέχεται πλήρως και ανεπιφύλαχτα.

β) δεν έχουν αποκλειστεί από διαγωνισμούς του Δημοσίου.

Την ίδια υπεύθυνη δήλωση πρέπει να προσκομίσει και ο εγγυητής.

Όλα ανεξαρτήτως των έγγραφα που θα κατατεθούν οφείλουν να είναι σε ισχύ κατά την ημερομηνία διεξαγωγής διενέργειας της δημοπρασίας είτε πρωτότυπα είτε επικυρωμένα φωτοαντίγραφα από δημόσια αρχή.

**Άρθρο 4**

**Τόπος και ημέρα διεξαγωγής της δημοπρασίας**

Η δημοπρασία θα διεξαχθεί ενώπιον της αρμόδιας επιτροπής στο Δημοτικό Κατάστημα του Δήμου Αρταίων, Περιφερειακή οδός και Αυξεντίου, στον 3ο όροφο, στην αίθουσα συνεδριάσεως του Δημοτικού Συμβουλίου δέκα τουλάχιστον ημέρες μετά τη δημοσίευσή της.

**Άρθρο 5**

**Ελάχιστο όριο της πρώτης προσφοράς**

Κατώτατο όριο προσφοράς ορίζεται το ποσό των 500,00€, για την πρώτη μισθωτική περίοδο (ημερομηνία υπογραφής της σύμβασης έως 31/12/17), το ποσό των 600,00€ για τη δεύτερη μισθωτική περίοδο (1/1/18-31/12/18) και το ποσό των 600,00€ για την τρίτη μισθωτική περίοδο (1/1/19-31/12/19).

**Άρθρο 6**

**Δικαίωμα αποζημίωσης**

Ο τελευταίος πλειοδότης δεν αποκτά δικαίωμα προς αποζημίωση από τη μη έγκριση των πρακτικών της δημοπρασίας από το αρμόδιο όργανο του δήμου ή της διοικητικής αρχής που έχει αντίστοιχη αρμοδιότητα.

Σε περίπτωση μη τελικής συνυπογραφής του μισθωτηρίου συμβολαίου από τον Προϊστάμενο της Κτηματικής Υπηρεσίας, λόγω μη τήρησης των υποδειχθεισών από αυτόν τροποποιήσεων ή μη συναποστολής μαζί με τα 3 αντίγραφα της μισθωτικής σύμβασης του πρωτοτύπου διπλοτύπου είσπραξης, το μισθωτήριο συμβόλαιο είναι άκυρο και ο μισθωτής υποχρεούται να αποχωρήσει από τον κοινόχρηστο χώρο, χωρίς καμία αξίωση αποζημίωσης έναντι του Δημοσίου.

**Άρθρο 7**

**Σύμβαση Παραχώρησης**

Η σύμβαση παραχώρησης συντάσσεται σε τρία (3) αντίγραφα που υπογράφονται από τα συμβαλλόμενα μέρη με προσυπογραφή της ΠΔΔΠ/ΑΓΔΠ. Στη σύμβαση παραχώρησης προσδιορίζονται σαφώς τα στοιχεία του μισθωτή, το είδος της παραχώρησης, η θέση με τις συντεταγμένες και το εμβαδόν του κοινοχρήστου χώρου που παραχωρείται, η ιδιότητά του (αιγιαλός, παραλία κτλ), το είδος της χρήσης και το καταβλητέο αντάλλαγμα. Ο χώρος αυτός αποτυπώνεται με επιμέλεια του αιτούντα σε υπόβαθρο ορθοφωτοχάρτη του άρθρου 11 του ν.4281/2014 ή σε υπόβαθρο ορθοφωτοχάρτη από την εφαρμογή «OPEN» της ΕΚΧΑ ΑΕ, ή σε απόσπασμα του τοπογραφικού διαγράμματος καθορισμού οριογραμμών αιγιαλού και παραλίας, όπου αυτός υφίσταται και αποτελεί αναπόσπαστο στοιχείο της αίτησης, που ελέγχεται και θεωρείται από τις ΠΔΔΠ/ τα ΑΓΔΠ και επισυνάπτεται στη σύμβαση παραχώρησης απλής χρήσης.

Ο Δήμος αποστέλλει στην οικεία ΠΔΔΠ/ΑΓΔΠ αντίγραφο του Πρακτικού Κατακύρωσης της Δημοπρασίας και τη συναφθείσα, σε εκτέλεση του Πρακτικού, σύμβαση παραχώρησης με τον πλειοδότη, σε τρία (3) αντίγραφα προς προσυπογραφή αυτών από τον Προϊστάμενο, συνοδευόμενα από το πρωτότυπο διπλότυπο είσπραξης για την απόδειξη καταβολής του οφειλόμενου ποσοστού υπέρ του Δημοσίου. Στη σύμβαση παραχώρησης πρέπει να έχουν ενσωματωθεί, επί ποινή ανάκλησής της, οι τυχόν υποδείξεις του Προϊσταμένου της ΠΔΔΠ, καθώς και να αναγράφεται ο αριθμός του διπλοτύπου είσπραξης του ποσοστού υπέρ του Δημοσίου.

Αμέσως μετά την υπογραφή της σύμβασης μεταξύ του Δήμου και του μισθωτή, ο τελευταίος έχει δικαίωμα να εγκατασταθεί στον παραχωρούμενο κοινόχρηστο χώρο.

**Άρθρο 8**

**Διάρκεια εκμίσθωσης**

Η διάρκεια της εκμίσθωσης ορίζεται από την υπογραφή της σύμβασης έως 31/12/2019.

**Άρθρο 9**

**Προθεσμία καταβολής του Μισθώματος**

Σύμφωνα με την περίπτωση 5 του άρθρου 7 της ΚΥΑ είναι δυνατή η καταβολή του συνολικού ανταλλάγματος μετά από αίτηση σε δόσεις, ως εξής:

-Για τις συμβάσεις παραχώρησης από την ισχύ της παρούσας μέχρι 31/12/19 η καταβολή μπορεί να γίνει σε τρεις δόσεις, η πρώτη δόση με την σύναψη της σύμβασης, η δεύτερη δόση μέχρι 31/3/18 και η Τρίτη δόση μέχρι 31/3/19.

Σε περίπτωση μη εμπρόθεσμης καταβολής έστω και μιας δόσης η σύμβαση παραχώρησης παύει να ισχύει (περ. 6 άρθρο 7 της ΚΥΑ).

**Άρθρο 10**

**Υποχρεώσεις μισθωτή**

Ο μισθωτής υπόκειται στις υποχρεώσεις της παρούσας, καθώς και στους όρους και τις προϋποθέσεις της **ΚΥΑ ΔΔΠ0007378/0454ΒΕΞ2017/12.05.2017 (ΦΕΚ 1636/12.05.2017 τεύχος Β’)**: Απευθείας παραχώρηση, με αντάλλαγμα, του δικαιώματος απλής χρήσης αιγιαλού, παραλίας, όχθης και παρόχθιας ζώνης μεγάλων λιμνών και πλεύσιμων ποταμών, στους Οργανισμούς Τοπικής Αυτοδιοίκησης (Ο.Τ.Α.) Α' βαθμού.

**Άρθρο 11**

**Λήξη μίσθωσης**

Ο μισθωτής υποχρεούται με τη λήξη της μίσθωσης, να παραδώσει το μίσθιον στην κατάσταση στην οποία το παρέλαβε, διαφορετικά ευθύνεται σε αποζημίωση.

**Άρθρο12**

**Αναμίσθωση – Υπεκμίσθωση**

Σιωπηρή αναμίσθωση, ως και υπεκμίσθωση του μισθίου από τον μισθωτή απαγορεύεται απολύτως.

**Άρθρο 13**

**Ευθύνη Δήμου**

Ο Δήμος δεν ευθύνεται έναντι του μισθωτή, ούτε υποχρεούται σε επιστροφή ή μείωση του μισθώματος ή και λύση της σύμβασης άνευ απoχρώvτoς λόγου.

**Άρθρο 14**

**Δημοσίευση Διακήρυξης**

Η διακήρυξη δημοσιεύεται με επιμέλεια του Δημάρχου δέκα τουλάχιστον ημέρες πριν από τη διενέργεια της δημοπρασίας με τοιχοκόλληση αντιγράφου στον πίνακα ανακοινώσεων του Δημαρχείου, στα δημοσιότερα μέρη της έδρας του Δήμου (ΚΕΠ Δημοτικής Κοινότητας Αρταίων & Αμβρακικού) και στον πίνακα ανακοινώσεων του Δημοτικού καταστήματος. Περίληψη της διακήρυξης θα δημοσιευθεί και σε μια ημερήσια τοπική εφημερίδα.

Η διακήρυξη και περίληψη αυτής ανακοινώνονται στο διαδικτυακό τόπο του Δήμου (www.arta.gr).

Τα έξοδα δημοσίευσης καταβάλλονται από τον τελευταίο πλειοδότη της δημοπρασίας και εξοφλούνται πριν από την υπογραφή του μισθωτηρίου.

**Άρθρο 15**

**Σύμφωνη γνώμη Προϊσταμένου Περιφερειακής Δ/νσης Δημόσιας Περιουσίας**

Το αργότερο εντός 7 εργάσιμων ημερών πριν την κατά νόμο δημοσίευση της προκήρυξης της Δημοπρασίας, ο Δήμος αποστέλλει εγγράφως με κάθε πρόσφορο μέσο στην αρμόδια Περιφερειακή Δ/νση Δημόσιας Περιουσίας ή στο αρμόδιο Αυτοτελές Γραφείο Δημόσιας Περιουσίας, αντίγραφο σχεδίου της προκήρυξης της Δημοπρασίας, με τη θέση με τις συντεταγμένες και το εμβαδόν του κοινοχρήστου χώρου που παραχωρείται, την ιδιότητά του, το είδος της χρήσης και το όριο πρώτης προσφοράς συνοδευόμενο από το υπόβαθρο ή το απόσπασμα του παρόντος άρθρου.

Ο Προϊστάμενος της Περιφερειακής Δ/νσης Δημόσιας Περιουσίας υποχρεούται να ενημερώσει εντός 7 εργασίμων ημερών από τη λήψη της προκήρυξης τον οικείο Δήμο εγγράφως με κάθε πρόσφορο μέσο (π.χ. τηλεομοιοτυπία, e-mail κλπ.) εάν το περιεχόμενο της προκήρυξης συμφωνεί με την κείμενη νομοθεσία περί αιγιαλού και της ΚΥΑ. Παρερχομένης άπρακτης της ανωτέρω προθεσμίας, τεκμαίρεται η σύμφωνη γνώμη του Προϊσταμένου της Περιφερειακής Δ/νσης Δημόσιας Περιουσίας ως προς το περιεχόμενο της προκήρυξης.

Αν ο Προϊστάμενος διαπιστώσει ότι δεν πληρούνται οι προϋποθέσεις της κείμενης νομοθεσίας περί αιγιαλού και της ΚΥΑ, υποδεικνύει στον οικείο ΟΤΑ είτε να απόσχει από τη διενέργεια δημοπρασίας, εφόσον δεν είναι δυνατή η παραχώρηση απλής χρήσης του συγκεκριμένου κοινόχρηστου χώρου, είτε να προβεί στην αναπροσαρμογή οποιουδήποτε όρου της προκήρυξης, που κρίνει ότι αντίκειται στις ανωτέρω διατάξεις, συμπεριλαμβανομένης της αναπροσαρμογής της τιμής εκκίνησης.

**Άρθρο 16**

**Επανάληψη της δημοπρασίας**

Η δημοπρασία επαναλαμβάνεται οίκοθεν από τον δήμαρχο εάν δεν παρουσιάσθηκε κατ' αυτήν πλειοδότης.

Η δημοπρασία επαναλαμβάνεται κατόπιν αποφάσεως του δημοτικού συμβουλίου όταν:

α) το αποτέλεσμα αυτής δεν εγκριθεί από την Οικονομική επιτροπή ή το δημοτικό συμβούλιο ή την αρμόδια Διοικητική αρχή λόγω ασύμφορου του επιτευχθέντος αποτελέσματος ή σφάλματος στη διενέργεια της δημοπρασίας

β) μετά την κατακύρωση της δημοπρασίας, ο τελευταίος πλειοδότης αρνείται να υπογράψει τα πρακτικά, ή τη σύμβαση μίσθωσης, επίσης όταν μετά την κοινοποίηση στον τελευταίο πλειοδότη της εγκριτικής επί του αποτελέσματος της δημοπρασίας αποφάσεως δεν προσέλθει αυτός εμπροθέσμως για την σύνταξη και υπογραφή της σύμβασης.

Στην περίπτωση (β) η δημοπρασία, επαναλαμβάνεται εις βάρος του τελευταίου πλειοδότη, ως ελάχιστον δε όριο προσφοράς ορίζεται το επ' ονόματι τούτου κατακυρωθέν ποσόν, δυνάμενο να μειωθεί με απόφασης του δημοτικού συμβουλίου.

Η επαναληπτική δημοπρασία γνωστοποιείται με περιληπτική διακήρυξη του δημάρχου αναφερομένης στους όρους της πρώτης διακήρυξης και δημοσιευομένης, πέντε (5) τουλάχιστον ημέρας προ της ημέρας της διενέργειας της δημοπρασίας, διεξάγεται δε σύμφωνα με τα όσα αναφέρθηκαν.

Η επανάληψη της δημοπρασίας ενεργείται με βάση τη δοθείσα τελευταία προσφορά κατά την προηγούμενη δημοπρασία.

**Άρθρο 17**

***Νομικό Πλαίσιο***

Κατά τα λοιπά που δεν διαλαμβάνονται στην παρούσα, ισχύουν η **ΚΥΑ ΔΔΠ0007378/0454ΒΕΞ2017/12.05.2017 (ΦΕΚ 1636/12.05.2017 τεύχος Β’)** & ο Ν. 2971/01.

**Άρθρο 18**

**Πληροφόρηση ενδιαφερομένων**

Πληροφορίες για τη δημοπρασία θα παρέχονται από το Τμήμα Εσόδων, καθημερινά Τηλέφωνο 2681362272. Πληροφορίες: Παππάς Χρήστος.

Αντίγραφο της διακήρυξης χορηγείται ή αποστέλλεται στους ενδιαφερόμενους μέχρι και την προηγούμενη ημέρα της δημοπρασίας.

**ΠΑΡΑΡΤΗΜΑ Ι**

**ΤΕΧΝΙΚΗ ΕΚΘΕΣΗ**

**Α) «Θέση Παραλία «Αυλερής» ή «Σαλαώρα» & Β) «θέση Μεταξύ έδρας Συνεταιρισμού Λογαρούς και Κορωνησίας».**

Στα πλαίσια της υπ’ αρ.  **ΚΥΑ ΔΔΠ0007378/0454ΒΈΞ2017/12.05.2017 (ΦΕΚ 1636/12.05.2017 τεύχος Β’)** με θέμα «Καθορισμός όρων, προϋποθέσεων, τεχνικών θεμάτων, αναγκαίων λεπτομερειών και διαδικασίας για την παραχώρηση απλής χρήσης αιγιαλού, παραλίας, όχθης και παρόχθιας ζώνης μεγάλων λιμνών και πλεύσιμων ποταμών», και συγκεκριμένα στο άρθρο 9 **Παραχώρηση απλής χρήσης αιγιαλού, παραλίας, όχθης και παρόχθιας ζώνης, που τελούν υπό καθεστώς ειδικής προστασίας** ο Δήμος Αρταίων θα προχωρήσει στην μεταβίβαση του δικαιώματος απλής χρήσης κατόπιν διεξαγωγής πλειοδοτικής δημοπρασίας για την λειτουργία καντίνας στις κάτωθι θέσεις:

|  |  |  |  |
| --- | --- | --- | --- |
| **Τοποθεσία** | **Άσκηση Δραστηριότητας** | **Ιδιότητα** | **Τετραγωνικά Μέτρα** |
| Παραλία Αυλερή , κάτω από τη Γέφυρα ή Σαλαώρα | Λειτουργία καντίνας | Αιγιαλός | 15.00 τ.μ |
| Μεταξύ έδρας Συνεταιρισμού Λογαρούς και οικισμού Κορωνησίας | Λειτουργία καντίνας | Αιγιαλός | 15.00 τ.μ |

με στοιχεία τα οποία παρήχθησαν σε υπόβαθρο ορθοφωτοχάρτη παραγωγής Δ.Αρταίων, φωτοληψίας 18-10-2011 ακρίβειας 20cm όπως φαίνονται στα συνημμένα τοπογραφικά διαγράμματα.

**Α) ΘΕΣΗ «ΠΑΡΑΛΙΑΣ ΑΥΛΕΡΗΣ, ΚΑΤΩ ΑΠΟ ΤΗ ΓΕΦΥΡΑ Ή ΘΕΣΗ «ΣΑΛΑΩΡΑ»**

****

**Β) ΘΕΣΗ «ΜΕΤΑΞΥ ΕΔΡΑΣ ΣΥΝΕΤΑΙΡΙΣΜΟΥ ΛΟΓΑΡΟΥΣ ΚΑΙ ΟΙΚΙΣΜΟΥ ΚΟΡΩΝΗΣΙΑΣ»**

****

Οι ανωτέρω θέσεις βρίσκονται σε καθεστώς ειδικής προστασίας σύμφωνα με την αριθμ. ΚΥΑ 11989/08 ΦΕΚ 123/Δ/21-3-08 με θέμα « Χαρακτηρισμός των χερσαίων υδάτινων και θαλάσσιων περιοχών του Αμβρακικού κόλπου ως εθνικού πάρκου» και συγκεκριμένα στη Ζώνη Α (περιοχή προστασίας της φύσης) όπως φαίνεται στον παρακάτω χάρτη, στις οποίες επιτρέπεται η εν λόγω παρέμβαση (τοποθέτηση καντίνας).

**Β.** Αναθέτει κάθε παραπέρα ενέργεια στον κ. Δήμαρχο

**Η απόφαση αυτή έλαβε αριθμό 292 /2017**

**Ο ΠΡΟΕΔΡΟΣ**

**ΟΙΚΟΝΟΜΙΚΗΣ ΕΠΙΤΡΟΠΗΣ**

**ΤΣΙΡΟΓΙΑΝΝΗΣ Κ. ΧΡΗΣΤΟΣ**

***Ακριβές Αντίγραφο***

*Άρτα αυθημερόν*

*Με εντολή Δημάρχου*

*Ο Υπάλληλος*

*Γεώργιος Κ. Ντεκουμές*